Counter-Strike

Counter-Strike (CS) er et lagbasert førstepersonsskytespill for PC som opprinnelig var en modifikasjon av Half-Life lagd av Minh Le og Jess Cliffe. Spillet har siden den opprinnelige lanseringen blitt til en serie, som nå inkluderer Counter-Strike: Condition Zero, Counter-Strike: Source og Counter-Strike: Global Offensive samt Counter-Strike for Xbox. Konseptet rundt Counter-Strike er at et lag med spesialstyrker (eller anti-terrorister, CT) spiller mot et lag med terrorister (T). Dette foregår over flere runder, hvor hver runde blir vunnet ved enten å fullføre rundens oppdrag, eller å eliminere motstanderlaget. Selv om Counter-Strike har vokst til å bli et eget spill og varemerke, baserer spillet seg fortsatt på spillmotoren til Half-Life. Spillet omtales ofte som Counter-Strike 1.6, for å skille dette spillet fra senere versjoner av spillet, siden versjon 1,6 var den siste før nye Counter-Strike-spill kom ut.

Spillet har en anbefalt aldersgrense på 17 i USA og 16-18 år i Europa.

Historie 
Counter-Strike begynte som en Half-Life-modifikasjon utviklet av amerikanerne Minh Le og Jess Cliffe. Første versjon ble utgitt i 19. juni 1999. Valve, utviklerne av Half-Life kjøpte opp spillet da de så at det raskt ble et av verdens mest populære internettspill. Siden har det blitt kontinuerlig oppdatert av Valve. I 2003 ble det utgitt en versjon til Xbox, og våren 2004 offentliggjorde Valve Counter-Strike: Condition Zero, som foruten oppdatert grafikk og spillbarhet, introduserte en enspillerdel. Da Half-Life 2 kom ut med den nye spillmotoren Source, ble CS om laget for å bruke denne motoren, og lansert som Counter-Strike: Source. Den siste versjonen til den originale Half-Life-modifikasjonen er 1.6, og er det mest populære Counter-Strike-spillet, til tross for sin teknologisk gamle grafikk sammenlignet med Counter-Strike: Source.

Oppbygning 
Counter-Strike spilles vanligvis over internett eller lokalnettverk mot andre mennesker, selv om det finnes datastyrte spillere (bots) som kan lastes ned. Spillet spilles i runder, som vanligvis varer i to til tre minutter, avhengig av serverens innstillinger. Etter endt runde våkner alle til live igjen, returneres til sine startposisjoner (spawns), og en ny runde starter. Både anti-terroristene og terroristene starter med 800 dollar, noe som også kan reguleres av serverens innstillinger. Man skaffer også 300 dollar for hver fiende man dreper. For hver gang anti-terroristene klarer å desarmere bomben eller terroristene klarer å få den sprengt, får man mer penger til å kjøpe kraftigere og bedre våpen til å vinne runder.

Det er ulike typer oppdrag avhengig av brett:

 Sprengingsoppdrag. Terroristene skal plante en bombe på ett av to angitte steder, enten på bombested A eller B, ofte kalt A-spot og B-spot. Anti-terroristenes oppdrag er å forhindre en bombeplanting inntil tiden går ut, eller å desarmere bomben når den er plantet. Når bomben er armert, sprenges den etter 45 sekunder, avhengig av serverens innstillinger.
 Gisseloppdrag. Anti-terroristene skal ta seg til gisler på ett eller flere angitte steder, og bringe dem tilbake til deres trygge steder på banen (spawn-points). Terroristenes oppdrag er å forhindre dette innen tiden går ut.
 Eskorteoppdrag. Anti-terroristene skal eskortere en på sitt eget lag, kalt VIP, til et angitt punkt et annet sted på brettet før tiden går ut. VIP-en starter med et lett håndvåpen, og kan ikke kjøpe noen andre våpen, men har til gjengjeld to hundre rustningspoeng (mot hundre poeng som er det maksimale andre spillere kan kjøpe). Terroristenes oppdrag er følgelig å drepe VIP-en.
 Zombie. Terrorister og Anti-terrorister spiller sammen på lag, mot et lag av infiserte zombier, som skal prøve å spre infeksjonen til alle spillerne på serveren. Lykkes de før tiden er ute, har de vunnet runden, mens de overlevende vinner kun ved å overleve til rundens slutt. Det er alltid en spiller på serveren som må være zombie, og denne personen blir tilfeldig utvalgt av serveren. Servere med dette innholdet har forminsket seg fra de tidligere årene, og klaner som ennå opprettholder slike servere er det få av. Det å finne en slik klan er en unik mulighet til å få opplevd Zombie Modifikasjonen.

Mottagelse 

Da spillet ble sluppet ut av Valve, fikk det gode kritikker.

Referanser

Eksterne lenker 
 

Counter-Strike
Windows-spill
MacOS-spill
Videospill utviklet i USA
Golden Joystick Awards-vinnere